钦定古今图书集成/明伦汇编/官常典/第618卷 > 郭应奎
## 钦定古今图书集成/明伦汇编/官常典/第618卷 > 郭应奎

按《吉安府志》：“应奎，字致祥，泰和人。既举乡籍，与念庵
罗先生同年，一见定交。入南雍，会大司成甘泉湛公
传白沙学，遂卒业焉。举进士，授礼科给事中，以建言
谪丞霍丘，历升工部郎中，移守嘉兴，罢诸浮蠹不便
民者。久之，复密访各豪猾芟薙之。显宦子弟罹法者，
属令贪墨者痛惩而疏黜之。”嘉郡财赋，绵帛甲东吴
织局。粮运旧有额外供，则下令禁绝之，郡中有《饮水》
之谣。引疾乞归，两台藩臬交挽之，不能止。是时郑淡
泉中丞素慎许可，疏留，称其直躬洁行，有古大臣风
节。而铨部覆奏，亦有“清谨素著，年力未衰”之语。竟不
待命，解印绶去。自是家食者三十年，凡七荐不起，杜
门却扫，淡泊犹儒生，日夕以讲学为业。时甘泉公年
九十矣，犹千里裹粮，问学天关者七越月而归。倡建
萃和书院，有学约语，在《萃和志》中。